b'\n_START_ARTICLE_\nJakob Je\xc5\xbe\n_START_SECTION_\n\xc5\xbdivljenjepis\n_START_PARAGRAPH_\nJakob Je\xc5\xbe se je rodil 23. novembra 1928 v Bo\xc5\xa1tanju. Leta 1954 je diplomiral na Akademiji za glasbo v Ljubljani na Oddelku za glasbeno zgodovino, za svoj strokovni izpit leta 1959 pa je izbral temo: Mladostna leta Marija Kogoja, revizija del iz Kogojeve glasbene zapu\xc5\xa1\xc4\x8dine. Kogojevo delo ga je tekom \xc5\xbeivljenja spremljalo kot raziskovalca, zbiralca njegovih skladb, nekatere je tudi revidiral ali zdru\xc5\xbeeval osnutke in jih dopolnjeval v celovite skladbe (predvsem samospeve in klavirske skladbe). Kogojeva glasba je vplivala tudi na njegov lasten kompozicijski razvoj._NEWLINE_Diplome iz kompozicije Je\xc5\xbe sicer nima, vendar se je kompozicije u\xc4\x8dil pri Marijanu Lipov\xc5\xa1ku in Karolu Pahorju. Njegov glasbeni slog Leksikon jugoslavenske muzike opi\xc5\xa1e:\xc2\xa0\xc2\xbbS sprejetjem nekaterih sodobnih kompozicijskih postopkov je [Je\xc5\xbe] ustvaril svojstveno glasbeno govorico, izpolnjeno z intimno ekspresivnostjo, z razvitim smislom za barvo, liriko in ohlapne strukture \xe2\x80\x93 moderno in sodobno govorico, vendar ne tudi nerazumljivo agresivno.\xc2\xab_NEWLINE_Je\xc5\xbe je mnogo let deloval kot pedagog, najprej na glasbeni \xc5\xa1oli in ni\xc5\xbeji gimnaziji, nato na Srednji glasbeni in baletni \xc5\xa1oli v Ljubljani (1955-1970), od leta 1992 do upokojitve pa je bil redni profesor glasbene vzgoje na Pedago\xc5\xa1ki fakulteti v Ljubljani. V letih 1960-65 je bil \xc4\x8dlan skladateljske skupine Pro musica viva, dru\xc5\xbeenje z drugimi somi\xc5\xa1ljeniki je nanj pozitivno vplivalo v smislu iskanja estetike v svojem ustvarjanju._NEWLINE_Mnogo let je deloval kot glavni in odgovorni urednik glasbene revije Grlica (1968-1988) in Na\xc5\xa1i zbori (1991-1998) med letoma 1967 in 1970 pa je bil tudi urednik biltena Skladatelj, ki ga je izdajalo Dru\xc5\xa1tvo slovenskih skladateljev. Za svoje delo je prejel ve\xc4\x8d nagrad, za kantato Do fraig amors prvo nagrado zveznega radia in nagrado Pre\xc5\xa1ernovega sklada, leta 1991 je prejel Pre\xc5\xa1ernovo nagrado za \xc5\xbeivljenjsko skladateljsko delo, leta 2004 pa \xc5\xa1e Kozinovo nagrado za zaokro\xc5\xbeen zborovski opus, ki jo podeljuje Dru\xc5\xa1tvo slovenskih skladateljev._NEWLINE_Njegova h\xc4\x8di je skladateljica Brina Je\xc5\xbe-Brezav\xc5\xa1\xc4\x8dek.'